સૂર્યપ્રકાશ ન જોવાતાં મારું મન કેવું મૃતપ્રાય થઈ ગયું છે ! વરસાદ પડવાથી સારું નથી લાગતું એવું તો નહીં કહું પણ પૈસા ખર્ચીને આટલે દૂર ફરવા આવ્યો છું અને આવો જો અનરાધાર વરસાદ ચાલુ રહ્યો તો મનનું ખરાબે ચડી જવું કંઈ અસ્વાભાવિક નથી. આ મારો વિશ્વાસ છે. થોડાં સ્ટેશન વટાવતાં જ હું કાર્ગી રોડ સ્ટેશને (બિલાસપુર-કટની લાઈન પર) આવી ગયો હતો. નાનકડું સ્ટેશન ચારે તરફ પહાડો અને વનથી ઘેરાયેલું હતું.